Predkladacia správa

Predseda vlády Čiernej Hory Milo Djukanovič uskutočnil na pozvanie predsedu vlády Slovenskej republiky Roberta Fica oficiálnu návštevu SR dňa 18.1.2010. Čiernohorského premiéra sprevádzal minister zahraničných vecí Milan Ročen. V priebehu návštevy sa uskutočnili rokovania delegácií vedených predsedami vlád, za slovenskú stranu boli prítomní minister zahraničných vecí Miroslav Lajčák a minister hospodárstva Ľubomír Jahnátek. Mila Djukanoviča prijal počas návštevy v Bratislave i prezident SR Ivan Gašparovič.
Obaja premiéri pri rokovaniach vysoko ocenili kvalitu vzájomných dvojstranných vzťahov, ktoré nie sú zaťažené otvorenými otázkami a vyjadrili záujem o ich ďalší dynamický rozvoj. Čiernohorský hosť vyzdvihol úlohu, ktorú zohrala SR a slovenská diplomacia pri obnovení nezávislej štátnosti Čiernej Hory. 
Obe strany konštatovali záujem o ďalšie budovanie vzájomných vzťahov a v tomto smere sa dohodli na zriadení veľvyslanectiev SR v Podgorici a Čiernej Hory v Bratislave. Zastupiteľský úrad SR v Podgorici by mal byť zriadený už v r.2010. Delegácie prerokovali otázku dlhu Čiernej Hory voči SR ako časti dlhu bývalej SFRJ voči bývalému Česko-Slovensku, pričom čiernohorská strana vyjadrila pripravenosť túto otázku v krátkom čase vyriešiť. 
Pri posúdení stavu spoločnej zmluvnej základne sa obe strany zhodli na potrebe jej aktualizácie a na čo najskoršom uzatvorení rozpracovaných zmluvných dokumentov.
Slovenská strana vyjadrila podporu integrácii Čiernej Hory do Európskej únie (EÚ) a do NATO a ponúkla skúsenosti SR z predvstupového procesu, vrátane využitia slovenských expertov, ktorí sa podieľali na rokovaniach o vstupe SR do EÚ a možnosti návštev či stáží čiernohorských expertov na rezortoch SR. Príslušný mechanizmus bude vytvorený ministerstvami zahraničných vecí SR a Čiernej Hory
Predmetnú návštevu možno celkovo považovať za úspešnú. Obe strany vyjadrili vysokú spokojnosť s výsledkami rokovaní. Milo Djukanovič vyslovil pozvanie pre predsedu vlády SR na oficiálnu návštevu Čiernej Hory.